90 Custodia uel Custodire

Custodia triplex est: humana, angelica, et diuina. Quarum, prima ad huc triplex est, quia homo debet custodire seipsum, proximum, et Deum. Seipsum autem quo ad tria: cor, os, et opus.

¶ Debet, ergo, primo esse in homine custodia cordis, sicut serpens pro custodia capitis exponit corpus. Sic quilibet pro custodia anime debet sua exteriora[[1]](#endnote-1) ponere, Prou. 4[:23]: *Omni custodia serva cor tuum, quia ex ipso vita procedit*. Sicut vrsus ex pupilla, Deut. 4[:9]: *Custodi temetipsum, et animam tuam sollicite*. Racio est quia Deus eam magis diligit. Diabolus eam magis querit. Homo nichil ea periculosius necligit. Debet ergo[[2]](#endnote-2) homo[[3]](#endnote-3) animam custodire per vallacionem bonorum operum, sicut bonum[[4]](#endnote-4) vinum melius custoditur in dolio bene ligato. Sic cor hominis et voluntas[[5]](#endnote-5) per obseruancias regulares, Eccli. 1[:18]: *Religiositas custodiet et justificabit cor*. Nam sicut ignis eget fomento olei uel lignorum, sic conatus cordis seu voluntatis eget fomento bonorum operum, Matt. 19[:20]: *Hec omnia custodivi a iuventute mea*. Et Eccle. 4[:17]: *Custodi pedem tuum ingrediens domum Dei.* Secundum Augustinum in *Confessionibus*, pes meus amor meus; eo feror quocumque feror.

¶ Iste pes amoris custodiri debet a luto carnalis voluptatis, a puluere mundialis cupiditatis.

¶ Secunda custodia in homine est oris quod debet custodiri sicut ostium ciuitatis obsesse. Nam sepe contingit quod diabolus eiectus a corde reintrat per os, sicut ribaldus intrat per tabernam si ostium sit apertum. Ita viator custodit se in lubrico ne cadat, set lingua hominis semper est in lubrico quia in humido, Eccli. 22[:33]: *Quis dabit ori meo custodiam, et super labia mea signaculum certum, ut non cadam ab ipsis*. Lingua ista debet custodiri in duobus: in gustu et loquela. In custodienda est abstinencia, sicut dieta ab infirmo, sicut iusta mensura a mercatore.

¶ Nam vnumquodque naturaliter cum venerit ad determinatam quantitatem secundum naturam quiescit et custodit modum, Prou. 21[:23]: *Qui custodit os suum a superfluis custodit ab angustiis animam suam*. Non est animal tanti corporis quod tam modicum os habeat sicut homo in signum quod debeat esse maioris abstinencie.

¶ Secundo, lingua debet custodiri in loquela, sicut note custodiuntur in cantu, ut nec plus nec minus debito vox eleuetur, et sic seruantur custodia, concordia,[[6]](#endnote-6) etc. Sic auicule obseruant tempus cantandi, Psal. [38:2]: *Dixi: Custodiam vias meas: ut non delinquam in lingua mea*. Natura quippe dedit os possibile ad claudendum et appiendum, set aures semper patulas relinquit, ut pro mores simus ad audiendum quam ad loquendum, Prou. 13[:3]: *Qui custodit os suum custodit animam suam; qui autem inconsideratus est* suscipiet /f.27rb/ mala.

¶ Tercia custodia est operis, sicut arma custodiuntur ad defensionem, Psal. [105:3]: *Beati qui custodiunt judicium, et faciunt justitiam in omni [tempore]*. Psal. [16:4]: *Propter verba labiorum tuorum, ego custodiui vias duras*, scilicet, penitencie et obediencie.

¶ Nam debet haberi custodia sanctitatis in accione, sicut pomum custoditur a lesione, Job 9[:28]: *Verebar omnia opera mea, sciens quod non parceres delinquenti*. Et bene dicit *omnia,* nam qui offendit in vno factus est omni reus.

¶ Item, debet haberi honestas in conuersacione, sicut vestis bene custodiuntur, ut bene ornet, Apo. 16[:15]: *Beatus qui custodit vestimenta sua, ne nudus ambulet*.

Secundo, debet homo custodire Christum, precipue prelatus subditum, sicut pastor gregem, scilicet, Ysai. 62[:6]: *Super muros tuos constitui custodes; tota die et tota nocte*. Set quidam custodiunt ecclesiam, sicut bubo propter oleum, Psal. [78:1]: *Deus, venerunt gentes in hereditatem tuam; polluerunt templum sanctum tuum; posuerunt* Israel.

¶ Tercio, debet homo custodire Deum, sicut seruus dominum, famelicus cibum, Prou. 27[:18]: *Custos domini sui glorificabitur*. [1] Reg. 26[:16]: *Filii mortis estis vos, qui non custodistis dominum vestrum*, regem.

¶ Nota, ergo, quod summe custodie est cor nostrum quia in eo est thesaurus virtutum, Luc. 11[:21]: *Cum fortis armatus custodit atrium suum, in pace sunt* omnia. Vnde, ad hanc custodiam hortatus Apostolus, [2] Tim. 1[:14]: *Bonum depositum,* secundum leges. Qui necligenter perdit depositum tenetur uel puniri. Si, igitur, per nostra incuriam perditam animam reddere non possumus cum sit domum Dei. Ergo, non restat nisi puniri. Ergo qui non custodit domum suum dignus est morte. Vnde, Dauid, 1 Reg. 26[:11], postquam furatus est ciphum aquam et hastam regis que erat ad caput eius dixit [1 Reg. 26:16]: *Viuit Dominus*, quia *filii mortis estis vos qui non custodistis dominum vestrum*, regem, sic qui non custodit dominum vestrum regem, sic qui non custodit ciphum aque deuocionis et hastam Dominice passionis que semper sunt ad caput Christi, dignus est morte.

¶ Exemplum mouens ad hanc custodiam est de apibus secundum Philosophum, 9, *De animalibus,* c. 6, quod cum maxima diligencia custodiunt regem suum, adeo quod si rex earum moritur et ipse moriuntur. Secundum Augustinum, *Super Genesem,* libro 8, capitulo 16, positus est homo in paradisum ut operaretur per agriculturam deliciosam non laboriosam, et custodiret illud sibi ne peccatum admitteret. Denique accepit preceptum ut sic custodiret ut eo custodito bene non inde proiceretur. Recte quisque dicitur non custodisse rem suam, qui sic egit ut admitteret eam, eciamsi alteri salua sit, qui eam inuenit uel accipere meruit. Luc. 11[:21]: *Cum fortis armatus custodit atrium suum, in pace sunt* omnia. Si, igitur, Romani coluerunt auferem pro Deo, eo quod per clamorem eius saluatum sit capitolium. Multo magis nos debemus Deum colere qui nos custodit, Gen. 28[:20-21], dixit Iacob, *Si Deus custodierit me in via*, *quam ambulo ... erit mihi Dominus in Deum*.

1. exteriora ] Lambeth 23 *om*. F.128. [↑](#endnote-ref-1)
2. ergo ] Lambeth 23 *corr*. eam F.128. [↑](#endnote-ref-2)
3. homo animam ] Lambeth 23 *om*. F.128. [↑](#endnote-ref-3)
4. bonum ] Lambeth 23 *om*. F.128. [↑](#endnote-ref-4)
5. voluntas per ] Lambeth 23 *om*. F.128. [↑](#endnote-ref-5)
6. concordia, etc. ] Lambeth 23 *om*. F.128. [↑](#endnote-ref-6)